O destinație superbă din Europa și-a redeschis porțile pentru turiști. De joi, 21 martie, poate fi vizitată și admirată pe deplin. Reprezentanții locului spun că este printre cele mai fotografiate zone de pe continent, dar și din întreaga lume.
Anul trecut, aproximativ peste 1, 4 milioane de persoane au trecut "pragul" destinației și se așteaptă ca în 2024 să fie atins un nou record. Nici nu este exclus, având în vedere că locul pare desprins din basme, este multicolor și te încântă cu o mireasmă unică.
Dacă v-am stârnit curiozitatea, aflați că este vorba despre Parcul Keukenhof, din Olanda, cunoscut mai degrabă drept cea mai mare grădină de lalele de pe Pământ. De aici și denumirea Olandei de "țara lalelelor".
Parcul Keunkenhof se găsește la sud-vest de capitala Olandei, Amsterdam, mai exact în Lisse. Lalelele de aici se întind pe o suprafață de 32 de hectare și au o varietate de culori, de la cele mai comune, care se găsesc ușor, până la cele mai rare, precum "cafe noir".
Joi, 21 martie, Parcul Keunkenhof s-a redeschis pentru cea de-a 75-a ediție și deja primii turiști au reușit să pășească aici, fiind foarte încântați de priveliștea deosebită. "Este prima dată când vin aici și sunt foarte încântată să asist la cea de-a 75-a aniversare"/"Este foarte frumos aici. Îmi place cum miroase aerul", sunt o parte dintre reacțiile vizitatorilor.
Au fost, însă, și turiști mai puțin mulțumiți, dar nu de splendoarea grădinii, ci de faptul că nu au înflorit, încă, toate lalelele. Este cazul Nishei Kasiliva-Ravindran, o indiancă în vârstă de 37 de ani.
"Sperăm să mergem și noi la câmpurile de bulbi de afară pentru a vedea, sperăm, câteva lalele", a spus Nisha Kasiliva-Ravindran pentru AFP, informează France 24. De asemenea, aflați că parcul este un obiect de atracție și pentru diferiți monarhi.
Regi și regine din mai multe țări, din Europa, și nu numai, au participat la deschiderea locului, în decursul anilor. Unul dintre punctele principale de vizualizat în acest an, în grădina deosebită din Olanda, este o lalea galbenă aurie, numită după Regele Charles al III-lea al Marii Britanii.
"Ne-am plimbat și am fost ca niște copii jucăuși, de genul 'oh, uite ce floare, oh, podul' și doar ne uitam în jur", a spus și Esther Brandt, din Koln. De altfel, aflați că parcul poate fi vizitat doar până pe data de 12 mai.